《寿楼春 春日追昔游》
清代·陈维崧

寻春来刘郎。惹一生惆怅，千种思量。尚记风前秀靥，月中凝妆。

斑竹店，梅根坊。飐水花、晴丝悠飏。恰宛宛调鹦，盈盈唤马，手语粉巾香。

斜日下，东方狂。将十年前事，吹入微茫。赢得箜篌昔昔，琵琶枨枨。

花压帽，啼沾裳。怕重逢、年时韶光。又酒旆斜挑，谁家小门青粉墙。

作者简介：陈维崧(1625～1682)清代词人、骈文作家。字其年，号迦陵。宜兴（今属江苏）人。清初诸生，康熙十八年(1679)举博学鸿词，授翰林院检讨。54岁时参与修纂《明史》，4年后卒于任所。